《三月二日紫牡丹》
宋代·张明中

见说西京有魏家，瑞云吹紫染芳华。
移将万里豪门贵，幻出千芳倾国葩。
新佩荷囊重渍色，更乘兰馥七香车。
倡花野蕊都销尽，来配姚黄得共夸。

作者简介：张明中，号敬斋，生平不详。《谢惠诗》有“语带诚斋句妙香”句，当为杨万里以后人，姑据《诗渊》次于刘克庄后。有《言志集》（《诗渊》），已佚。　张明中诗，据《永乐大典》、《诗渊》所录，编为一卷。